# Innspill angående retningslinjer for innleveringstidspunkter av MSc-oppgaver.

Det er behov for felles rutiner for innleveringstidspunkter for MSc-oppgaver og forhold som påvirker innleveringstidspunktet for MSc-studenter på alle retninger på Fakultetet. Dette for at studentene skal oppleve at de behandles rettferdig på tvers av programmer (eksempelvis studenter fra forskjellige MSc-programmer som tar oppgave i samme forskningsgruppe) eller studenter innenfor et og samme program. Det siste er aktualisert gjennom de to nye MSc-programmene ELITE og CS. Disse programmene har studenter som enkeltvis administreres fra forskjellige institutter. De er dermed underlagt lokale instituttvise regler.

I dag behandles studenter ulikt. Spesielt gjelder kompensasjonen de får for tidligere avlagte vekttall eller utsettelser. Behandlingen er i dag avhengig både av studieprogrammet de er på og instituttet som administrerer programmet. I tillegg er praksisen for muligheten for redusert studieprogresjon som følge av jobb og spesielt hvordan arbeid som gruppelærere kompenseres ulik på tvers av instituttene.. Fakultetet har hatt en arbeidsgruppe som har sett på felles rutiner for å rette opp i dette. Forslaget de har kommet med er et skritt i riktig retning, men på visse punkter er det ikke konkret nok, og på andre bidrar de ikke til rettferdighet overfor studenter som følger normal studieprogresjon. Dette bør man forsøke å rette opp i. På samme måte som Fakultetets arbeidsgruppe ser vi behovet for et endelig antall innleveringstidspunkter for å lette administrasjonen av ordningen. Vi mener imidlertid at dagens forslag på fire innleveringstidspunkter er en for grov inndeling ut fra et rettferdighetsprinsipp.

Studenter får i dag utsatt eller forsert innleveringstidspunkt som følge av manglende kurs fra BSc (betinget opptak til MSc-studiet) eller fordi deler av teoretisk pensum allerede er tatt før oppstart på MSc. I de aller fleste tilfeller er det da snakk om å kompensere for et multiplum av 10 st.p. Om man legger til grunn at 10 st.p. utgjør ca 6 ukers (evt 1.5 mnd) arbeid, dvs totalt 18 ukers semester, regner inn 1.5 mnd ferie, så ender man med 7 innleveringstidspunkter. Indirekte sier man da at et års studium likestilles med 7 kurs a 10 st.p. Ved første øyekast virker kanskje dette merkelig all den tid at normal studieprogresjon tilsier at en student tar 60 st.p. per år. Men i et vanlig studieår har studentene mye fri/ferie. En MSc-student som i sitt siste semester skriver på sin oppgave tar erfaringsmessig ikke mer ferie enn andre ansatte i norsk arbeidsliv. For å være rettferdige overfor studenter som leverer på tid, bør studenter med utsatt innlevering som følge av manglende 10 st.p. ikke kompenseres mer enn arbeidsmengden et kurs utgjør. På samme måte bør ikke en student som har avlagt eksamen i et av kursene i teoretisk pensum til MSc forut for oppstart på studiet fratas tid ved at innleveringstidspunktet fremskyndes med 9 uker, og dermed miste 3 uker, eller tildeles tid ved at innleveringstidspunktet ikke forandres og dermed få 6 uker ekstra tid på oppgaven. Dette er konsekvensen av forslaget som nå er fremmet.

Fakultetets arbeidsgruppe foreslo at hovedinnleveringsfristen skulle være 15. mai. Institutt for informatikk har signalisert at dette er for tidlig. Vi foreslår derfor at hovedinnleveringsfristen forskyves til 10. mai. De syv innleveringstidspunktene kan da fordeles som følger:

|  |  |
| --- | --- |
| **Innleveringsfrist** | **Tid til neste innlevering** |
| **10. mai** | 1.5 mnd |
| 25. juni | 1.5 mnd (til 10. august) + sommerferie |
| 1. september | 1.5 mnd |
| 15. oktober | 1.5 mnd |
| 1. desember | 1.5 mnd (til 15. januar) + juleferie |
| 1. februar | 1.5 mnd |
| 15. mars | 1.5 mnd (til 1. mai) + påskeferie |

Mange studenter får også utsatt innlevering som følge av deltidsstudium. I følge regelverk for MSc-studier kan man søke om 20-50% reduksjon i studieprogresjonen. Kriteriene for å få innvilget et deltidsstudium er ikke-eksisterende i regelverket. Per i dag er det opp til de enkelte institutter å bestemme dette. I regelverket fra 2006 (tilgjengelig som vedlegg til Fakultetsstydets sak 26/2006: <https://www.mn.uio.no/om/organisasjon/styret/dokumenter/2006/Sak26%20.pdf>) var gyldige grunner for innvilgelse av deltidsstudium spesifisert:

**8. Regler for forsinkelse – teoretisk pensum, deltidsstudium, permisjon og utsatt innlevering.**Fakultetet utarbeider nærmere regler til dette punkt etter behov og med sikte på å oppnå mest mulig enhetlig praksis på fakultetet. Programrådet behandler søknader. Vedtak etter punkt 8 innarbeides i mastergradsavtalen.

**8.1 Deltidsstudium**

Gyldige grunner for å søke om godkjent studium på deltid kan blant annet være undervisningsoppgaver, faglig relevant eller annet arbeid, uforskyldte problemer med prosjektet, organiserte studentaktiviteter av et visst omfang, omsorgsarbeid, verneplikt eller sykdom o.l. Det kreves skriftlig dokumentasjon og redegjørelse. Programrådet kan innkalle til en samtale med studenten hvor en representant for programrådet er tilstede sammen med kontaktperson eller veileder. Såfremt grunnene er kjent, skal søknad om deltid foreligge senest ved slutten av semesteret før det semester det søkes deltid for.  
Deltidsstudium for hele masterstudiet kan bare innvilges ved valg av oppgave på 60 poeng. Ved valg av oppgave på 30 poeng kan deltidsstudium bare innvilges for teoridelen av studiet.  
Det kan søkes om å få studere i 50 – 80 % av full tid hvis ikke annet er vedtatt av programrådet.

Allerede i 2006 var det spesifisert i regelverket at det skulle tilstrebes enhetlig praksis på fakultetet. Flere institutter har fortsatt å behandle søknader etter samme praksis som ble benyttet tidlig på 2000-tallet. Spesielt gjelder dette for søknader knyttet til undervisningsoppdrag i form av gruppelærere. Hanne Sølna omtaler dette i et notat til Fakultetets studieutvalg ( <https://www.mn.uio.no/om/organisasjon/utvalg/studieutvalg/2017/deltidsstudkum_master_kommunikasjon_stut-25.10.2017.pdf> ).

så sent som 27/10-2017:

I tradisjonen har arbeid som gruppelærer ved fakultetet gitt deltidsstudium ved instituttene fordi:   
 - mange av MN-fakultetets institutter er avhengig av denne kapasiteten for å gi gruppeundervisning   
 - aktiviteten er å anse som faglig relevant og øker den faglige kompetansen hos studenten

Vi ser et klart behov for at spesifiserte kriterier for innvilgelse av deltidsstudium igjen innføres i regelverket. Spesielt gjelder dette for utsettelse som følge av arbeid. For å forenkle behandlingen av slike søknader anbefaler vi at arbeidskontrakter legges til grunn for innvilgelse av deltidsstudium. Vi foreslår at en student i snitt minimum må arbeide 20% av en 40-timers uke (tilsvarende 8 timer/uke), fortrinnsvis på dagtid i ukedagene, og innenfor semesterets varighet (18 uker) for å få innvilget deltidsstudium. 20% jobb tilsvarer dermed 144 timer arbeid. Søknaden må foreligge forut for semesteret det gjelder, samt timelister/bekreftet attest på at arbeidet er gjennomført må framvises i ettertid for å få godkjent utsettelsen. Antall timer utsettelse kompenseres i utgangspunktet en-til-en, men avrundes til nærmeste faste innleveringstidspunkt. Er man deltidsstudent over flere semestre summeres antall timer jobbet (>20% per semester) sammen før nytt innleveringstidspunkt beregnes.

For å beholde et insentiv for å sikre tilgang på gruppelærere og studenter som jobber med formidling, kommunikasjon, organiserte studentaktiviteter etc., foreslår vi at denne type arbeid tillates summert over flere semestre uten at 20%-grensen er oppfylt. Hvis totalt summert antall timer er større eller lik 144 timer, så innvilges disse utsatt innlevering. Antall timer utsettelse kompenseres i utgangspunktet en-til-en, men avrundes til nærmeste faste innleveringstidspunkt etter følgende tabell:

|  |  |
| --- | --- |
| Antall timer jobbet | Opptjent utsettelse |
| 144 – 359 timer | 1.5 mnd (6 uker a 40 timer: 240 timer) |
| 360 – 599 timer | 2 x 1.5 mnd (480 timer) |
| 600 – 839 timer | 3 x 1.5 mnd (720 timer) |
| 840 – 1080 timer | 4 x 1.5 mnd (960 timer) |